中秋夕以月色靜中見泉聲幽處聞爲韻分韻得見字
作者：釋德洪
朝代：宋

paragraphs: 夜清成水宿，月出波灔灔。
那知是中秋，老眼欲淒眩。
此生天地間，飄泊如蓬轉。
朅來泊湘瀕，此月凡七見。
冰輪上天衢，萬里不知遠。
夜深度明河，輪側明河淺。
西樓欲吹笛，餘聲落哀怨。
魂清到月脇，寒露紛滿面。
林光潑流泉，天大微雲卷。
阿崇具紙筆，橘亦磨破硯。
詩成月華清，幼婦與黄絹。